Predkladacia   správa

	Uznesením vlády Slovenskej republiky č. 461 z 19. mája 2004 k návrhu opatrení na zdokonalenie správneho súdnictva boli v bodoch B.1 až B.3 podpredsedovi vlády SR a ministrovi spravodlivosti SR a v bode B.4 ministrom a predsedom ostatných ústredných orgánov štátnej správy SR uložené úlohy týkajúce sa tvorby opatrení na zdokonalenie správneho súdnictva, jej  prípravy a koordinácie.

	Jeden zo základných cieľov budúcej rekodifikácie procesného práva spočíva v oddelení úpravy sporového konania, nesporového konania a osobitne upraveného konania pre veci správneho súdnictva. 

	Legislatívna skupina vytvorená na účely posúdenia otázky rozšírenia právomoci súdov v rámci správneho súdnictva pri riešení sporov dospela k záveru, že akékoľvek pokusy o vytvorenie legislatívneho zámeru ako prvého kroku, ktorý by sa mal stať základným pilierom na vypracovanie paragrafovaného znenia zákona, by boli bez súbežne prebiehajúcich prácach na  občianskoprávnych rekodifikáciách, nesystematickým a časovo i vecne rozštiepeným pokusom o zásah do právneho poriadku. 

Tvorba osobitného procesného predpisu na účely správneho súdnictva by mala predstavovať jeden z viacerých na seba nadväzujúcich krokov v rámci rekodifikácie civilného práva. Úloha týkajúca sa prípravy rekodifikácie občianskeho súdneho poriadku bola z plánu legislatívnych úloh zrušená a úlohu ohľadne prípravy rekodifikácie občianskeho zákonníka je nevyhnutné z hľadiska dlhodobého časového výhľadu preložiť. Z tohto dôvodu sa navrhuje zrušiť úlohy vyplývajúce z uznesenia vlády Slovenskej republiky č. 461 z 19. mája 2004 k návrhu opatrení na zdokonalenie správneho súdnictva.

 	 Okrem iného dosah, resp. účinnosť budúceho „zákona o správnom súdnictve“, ktorý by vychádzal z legislatívneho zámeru, by sa prejavil v aplikačnej praxi v horizonte výrazne prevyšujúcom funkčné obdobie súčasnej vlády. 

Materiál nemá finančný, ekonomický, environmentálny vplyv, vplyv na zamestnanosť a podnikateľské prostredie, a preto sa táto doložka nevyhotovuje.

Návrh nebude mať dopad na štátny rozpočet, rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.

Materiál bol predmetom riadneho medzirezortného pripomienkového konania.